**INFORMATĪVAIS ZIŅOJUMS**

**Par Eiropas Savienības nodarbinātības un sociālo lietu ministru 2024. gada 9.-10. oktobra neformālajā sanāksmē izskatāmajiem jautājumiem**

2024. gada 9.-10. oktobrī Budapeštā (Ungārijā) notiks Eiropas Savienības *(turpmāk – ES)* nodarbinātības un sociālo lietu ministru neformālā sanāksme *(turpmāk – neformālā sanāksme)*.

**Neformālās sanāksmes darba kārtība**

Neformālās sanāksmes ietvaros ir plānotas divas diskusiju sesijas par nodarbinātības un sociālajiem jautājumiem:

* Darbaspēka nepietiekamības risināšana, mobilizējot neizmantoto darbaspēka potenciālu demogrāfisko pārmaiņu kontekstā;
* Personu ar invaliditāti un personu ar mazākām nodarbinātības spējām sociālā iekļaušana: dalībvalstu regulējums par saprātīgu pielāgojumu un tā īstenošana, it īpaši nodarbinātībā.

Ungārijas prezidentūra ir sagatavojusi diskusiju dokumentus, kur attiecībā uz pirmo sesiju par nodarbinātību no vienas puses uzsver ES dalībvalstu sabiedrības novecošanu, bet no otras puses norāda uz darba tirgus noturību. Vienlaikus uzmanība tiek pievērsta arī integrācijai darba tirgū, darba un privātās dzīves saskaņošanai, kā arī darba apstākļiem.

Lai sekmētu viedokļu apmaiņu, Ungārijas prezidentūra ir sagatavojusi šādus diskusiju jautājumus:

1. Kādi ir visefektīvākie pasākumi, lai palielinātu līdzdalību darba tirgū, vienlaikus sekmējot konkurētspēju ekonomikā, ko ietekmē dažādas pārejas (demogrāfiskās, zaļās un digitālās pārejas)?
2. Kādi politikas pasākumi varētu veicināt vecāku darbinieku līdzdalības darba tirgū saglabāšanu, ja pielāgošanās tehnoloģiskajām pārmaiņām ir būtiska daudzās darbavietās un profesijās?
3. Kā jūs saredzat jaunu darba modeļu, ko daļēji izraisījušas tehnoloģiskās un strukturālās pārmaiņas, ietekmi uz darba un privātās dzīves līdzsvaru un darbinieku labklājību?

Savukārt neformālās sanāksmes otrajai sesijai par sociālajiem jautājumiem Ungārijas prezidentūra ir sagatavojusi diskusiju dokumentu, kurā uzsver, ka demogrāfisko pārmaiņu un darbaspēka nepietiekamības rezultātā arvien būtiskāks kļūst jautājums par darbaspēka rezervju izmantošanu, tostarp personu ar invaliditāti iesaisti darba tirgū. Ungārijas prezidentūra norāda gan uz ANO Konvenciju par personu ar invaliditāti tiesībām, gan ES tiesību aktiem un politikas dokumentiem, kas cita starpā paredz arī saprātīgu pielāgojumu.

Lai sekmētu viedokļu apmaiņu, Ungārijas prezidentūra ir sagatavojusi šādus diskusiju jautājumus:

1. Kādus izaicinājumus jūsu dalībvalsts ir identificējusi saistībā ar saprātīga pielāgojuma īstenošanu?
2. Vai jūs varat sniegt efektīvu prakšu vai iniciatīvu piemērus, kas jūsu dalībvalstī ir būtiski palīdzējušas ieviest saprātīgu pielāgojumu?
3. Kādi priekšlikumi jums ir, lai uzlabotu saprātīgu pielāgojumu nacionālajā un ES līmenī kādā no šīm jomām: izpratne, likumdošana vai īstenošana?

**Latvijas nostāja**

Par darbaspēka nepietiekamību un līdzdalību darba tirgū:

Latvija uzskata, ka darba tirgus līdzdalību ir iespējams paaugstināt, darba tirgū iesaistot tās grupas, kas pašreiz ir tālāk no darba tirgus, tajā skaitā, piemēram, ilgstošos bezdarbniekus un personas ar invaliditāti. Lielāka līdzdalība darba tirgū veicina ekonomisko izaugsmi un vienlaikus samazina izdevumus, kas saistīti ar bez darba esošo iedzīvotāju atbalstu. Aktīvā darba tirgus politika, tajā skaitā mācības, ir efektīvs mehānisms, lai veicinātu augstāku līdzdalību darba tirgū labākās darba vietās. Te būtiska loma ir arī ES fondu finansējumam, jo īpaši Eiropas Sociālajam fondam plus.

Aktīvā novecošanās ir būtiska, lai cilvēki strādātu ilgāku un labāku darba mūžu. Tam svarīga gan darba vietu pielāgošana, gan arī darba intensitātes iespējama pielāgošana. Ar Eiropas Sociālā fonda plus atbalstu plānojam turpināt aktualizēt aktīvās novecošanās jautājumu, sniegt atbalstu nodarbinātajiem un darba devējiem darba vietu pielāgošanai, kā arī labākās prakses veicināšanai.

Svarīgi uzsvērt arī reģionālo atšķirību nozīmi, jo īpaši to, ka ES iekšējā mobilitāte, kas kopumā atbalsta ES darba tirgus attīstību, tomēr var izraisīt arī nelabvēlīgu ietekmi uz reģioniem, no kuriem notiek darbaspēka aizplūšana. Tāpat būtiska loma ir arī reģionālajai mobilitātei, transporta iespējām un mājokļu pieejamībai.

Jaunās darba formas, piemēram, attālinātais darbs sniedz iespēju labāk salāgot ģimenes un darba dzīvi, tomēr ir svarīgi ņemt vērā arī tādus faktorus kā psihoemocionālais stress, attālinātā darba, iespējams, ne tik labvēlīgā ietekme uz karjeras izaugsmes iespējām, kā arī darba vietu ergonomika. Jāpiemin arī vecāku iesaistes darba tirgū motivācijas instrumentu, kas paredz strādājošiem vecākiem saglabāt vecāku pabalstu 50 % līmenī no pabalsta apmēra. Vienlaikus tiek izskatīta iespēja palielināt pabalsta līmeni strādājošiem vecākiem līdz 75 % no vecāku pabalsta apmēra 2025. gadā.

Par personām ar invaliditāti un saprātīgu pielāgojumu:

Latvija piekrīt, ka darbaspēka nepietiekamības risināšanai ir nepieciešama līdzsvarota pieeja, pienācīgu uzmanību pievēršot tam, lai iesaistītu darba tirgū neizmantoto darbaspēka potenciālu (piemēram, personas ar invaliditāti, jaunieši, kuri nestrādā un nemācās, ilgstošie bezdarbnieki u.c.). Tāpēc turpinām attīstīt aktīvās darba tirgus politikas pasākumus un mērķētus nodarbinātības dienesta pakalpojumus, kā arī kopumā ieguldījumus darbaspēka prasmēs. Vienlaikus jāuzsver, ka diskusijās par darbaspēka nepietiekamības risināšanu būtiski ir aktīvi iesaistīt arī sociālos partnerus.

 Attiecībā uz personu ar invaliditāti nodarbinātības veicināšanu jāuzsver, ka tā ir būtiska darba tirgus politikas prioritāte Latvijā, tas ietver gan piekļuvi izglītības sistēmai, gan atbalstu, uzsākot nodarbinātību, un darba vietas pielāgojumus. 2023. gadā kopējā nodarbinātības līmeņa un nodarbinātības līmeņa personām ar invaliditāti atšķirība Latvijā bija 18,5 procentu punkti (ES vidēji - 21,5 procentu punkti). Tomēr šī rādītāju atšķirība ir būtiskāka personām ar smagu invaliditāti, kur Latvijas abu rādītāju atšķirība ir 50,7 procentu punkti, kamēr ES līmenī 42,4 procentu punkti. Līdz ar to svarīgi atbalstu mērķēt arī uz grupām ar smagāku invaliditāti, tajā skaitā personām ar garīga rakstura traucējumiem. Vienlaikus šīs personu ar invaliditāti grupas ir tās, kam īpaši būtisks ir gan dzīvesvietas, gan sabiedrisko ēku un darba vietu pielāgojums un atbalsts nodarbinātības laikā.

Saprātīgs pielāgojums, kā to paredz ANO Konvencija par personu ar invaliditāti tiesībām, ir vajadzīgās un atbilstošās izmaiņas un korekcijas, lai nodrošinātu, ka personas ar invaliditāti vienlīdzīgi ar citiem var izmantot vai īstenot visas cilvēktiesības un pamatbrīvības. Tas ir individuāls pielāgojums konkrētam darbiniekam ar invaliditāti, kas ir ļoti nepieciešams situācijās, kad apkārtējā vide, ēkas, infrastruktūra joprojām neatbilst universālā dizaina principiem. Tādējādi vismaz individuālos gadījumos saprātīgs pielāgojums nodrošina individualizētus risinājumus, jo sevišķi bērnu iekļaušanai skolās un vispārējā izglītības sistēmā, kā arī nodarbinātības veicināšanai – darba vietās. Vienlaikus nacionālajos tiesību aktos saprātīgs pielāgojums pamatā nav noteikts kā obligāta prasība, bet galvenokārt tiek izmantots kā individuāls risinājums konkrēta gadījuma risināšanā.

Izglītības jomā ir virkne normatīvo aktu, kas ļauj personām ar invaliditāti īstenot savas tiesības uz izglītību un nosaka atbalsta pasākumus tās ieguvei. Izglītības likums nosaka, ka ikvienam ir tiesības uz kvalitatīvu un iekļaujošu izglītību. Izglītības likums nosaka arī atšķirīgas attieksmes aizliegumu, tai skaitā veselības stāvokļa dēl. Vispārējās izglītības likums nosaka, ka izglītojamie ar speciālām vajadzībām speciālās izglītības programmas var apgūt vispārizglītojošās klasēs, vispārizglītojošo iestāžu speciālajās klasēs vai grupās vai speciālās izglītības iestādēs, kā arī tehnikumā un profesionālajā vidusskolā, kas īsteno vispārējās izglītības programmas sadarbībā ar Ieslodzījuma vietu pārvaldi. Atbilstošu atbalsta pasākumu pieejamību izglītojamajiem ar speciālām vajadzībām, kuri uzņemti vispārējās izglītības programmā, nodrošina izglītības iestāde. Izglītības iestāde katram uzņemtam izglītojamajam ar speciālām vajadzībām izstrādā individuālu izglītības programmas apguves plānu. Normatīvais regulējums[[1]](#footnote-1) nosaka nepieciešamos atbalsta pasākumus izglītojamiem ar speciālām vajadzībām vispārējās izglītības programmas apguvē, tai skaitā nepieciešamos mācību un tehniskos līdzekļus mācību vides nodrošināšanai un nepieciešamo atbalsta personālu. Atbalsta pasākumi ir noteikti, iedalot izglītojamos pēc traucējumu veida un ņemot vērā traucējumu veidu specifiskās vajadzības. Izglītības iestādes dibinātājs papildus minētajiem atbalsta pasākumiem var īstenot citus pasākumus mācību procesa, vides pieejamības un atbalsta personāla nodrošināšanai.

Latvijā profesionālās izglītības sistēma orientēta uz indivīda vajadzībām un spējām, izglītojamam ir iespējas apgūt atsevišķu profesionālās izglītības programmas daļu, iegūt zemāka līmeņa profesionālo kvalifikāciju, saņemt individuālo profesionālās izglītības programmas apguves plānu, apgūt moduli, iegūt dzīvei nepieciešamas prasmes. Apgūstot profesionālās izglītības programmu integrēti vienā mācību grupā ar citiem vai mācību grupā ar speciālām vajadzībām, izglītojamiem tiek nodrošināta individualizēta izglītības ieguves pieeja, ņemot vērā izglītojamā vajadzības, funkcionālos traucējumus un spējas apgūt jaunas prasmes un zināšanas, kā arī izglītojamiem ir iespēja sniegt papildus atbalsta pasākumus profesijas un profesionālās izglītības programmas satura apguvē (piemēram, mācību materiāli un mācību saturs atbilstoši izglītojamā spējām, vienkāršoti uzdevuma nosacījumi, vizualizācija - atslēgas vārdu izcelšana tekstā, papildu laiks uzdevumu vai pārbaudes darba veikšanai u.c.). Normatīvais regulējums[[2]](#footnote-2) paredz, ka profesionālās kvalifikācijas apguvē personām ar invaliditāti tiek nodrošinātas dienesta viesnīcas uzturēšanas izmaksas, ēdināšanas pakalpojumi un rehabilitācijas pasākumi atbilstoši personas ar invaliditāti funkcionāliem traucējumiem.

Savukārt Invaliditātes likums paredz, ka persona, kura mācās vispārējās pamatizglītības, profesionālās pamatizglītības, arodizglītības, vispārējās vidējās izglītības vai profesionālās vidējās izglītības iestādē, līdz 18 gadu vecuma sasniegšanai saņem asistenta pakalpojumu. Asistenta pakalpojums ietver atbalstu izglītojamai personai, nodrošinot to darbību izpildi, kuras tā nespēj veikt patstāvīgi, – pārvietoties izglītības iestādē un veikt pašaprūpi.

Latvija līdz 2027. gadam īstenos ar ES struktūrfondu atbalstu vairākus pasākumus, kas veicinās iekļaujošu izglītību, tai skaitā vides pieejamību izglītojamiem ar invaliditāti:

* speciālās izglītības iestāžu tīkla sakārtošana un mācību vides un infrastruktūras, materiāltehniskā nodrošinājuma un mācību līdzekļu pilnveidošana, lai paaugstinātu speciālās izglītības iestāžu kapacitāti kvalitatīvas speciālās izglītības nodrošināšanā, kas ietvers arī speciālās izglītības iestādes infrastruktūras un mācību vides uzlabošanu, tai skaitā piekļūstamības nodrošināšanu un speciālās izglītības programmu apguvei nepieciešamā aprīkojuma iegādi u.t.t.;
* asistīvo tehnoloģiju (tehnisko palīglīdzekļu) apmaiņas sistēmas izglītības iestādēm (izglītojamajiem no piecu gadu vecuma līdz 9.klasei ieskaitot) izveidošana, kas paredz sistēmas darbības nodrošināšanā iesaistīto speciālistu un izglītības iestāžu darbinieku apmācību, kā arī asistīvo tehnoloģiju (tehnisko palīglīdzekļu) iegādi. Projekts tiks īstenots kā izmēģinājums, un tā beigās tiks izvērtēta tā efektivitāte un sniegtas rekomendācijas asistīvo tehnoloģiju apmaiņas sistēmas uzlabošanai.

Papildus attiecībā uz saprātīgu pielāgojumu jāuzsver, ka Latvijā, sadarbojoties Labklājības ministrijai, nevalstiskajām organizācijā un Tiesībsargam, ir sagatavotas vadlīnijas[[3]](#footnote-3), kas skaidro saprātīga pielāgojuma nozīmi. Saprātīgu pielāgojumu nodrošina personai katrā gadījumā atsevišķi un tie var būt pagaidu pasākumi, piemēram, maziem pakāpieniem paredzēta noņemama rampa, datora ekrāna nolasīšanas programmatūra, zīmju valodas tulks konkrētam pasākumam, mācību programmu, mācību materiālu un mācīšanas stratēģiju pielāgošana vai piekļuves atbalsta personālam nodrošināšana.

No 2024. gada Nodarbinātības valsts aģentūrā izveidots Nodarbinātības atbalsta centrs personām ar invaliditāti, kas sniedz konsultācijas darba devējiem par personu ar invaliditāti nodarbinātību, darbavietu pielāgošanu, stereotipu mazināšanu, savukārt bezdarbniekiem ar invaliditāti – mentora u.c. pakalpojumus, kā arī īpašus atbalsta pasākumus personām ar garīga rakstura traucējumiem. Ir paredzēta arī dotācija līdz 1000 EUR par darba vietu (gan bezdarbniekiem, kas uzsāk nodarbinātību, gan nodarbinātām personām) pielāgošanai atbilstoši ergoterapeita novērtējumam. Tā ir vienreizēja dotācija iekārtu, aprīkojuma un tehnisko palīglīdzekļu iegādei, piegādei un uzstādīšanai, lai pielāgotu darba vietu. Papildus jāuzsver sociālo uzņēmumu ieguldījums, atbalstot personu ar invaliditāti nodarbinātību.

Nākotnē gan ES, gan dalībvalstīs būtu jāturpina iesāktais skaidrojošais darbs, kā arī jāsekmē izpratnes maiņa, izplatot informāciju un veicinot pielāgojumus gan darba vidē, gan skolās un citās sabiedriskās vietās.

*Viedoklis balstīts uz Sociālās aizsardzības un darba tirgus politikas pamatnostādnēm 2021. -2027. gadam, kas apstiprinātas 2021. gada 1. septembrī ar Ministru kabineta rīkojumu Nr. 616; Plānu par personu ar invaliditāti vienlīdzīgu iespēju veicināšanai 2024.-2027. gadam, kas apstiprināts 2024. gada 21. maijā ar Ministru kabineta rīkojumu Nr. 396; Plānu sieviešu un vīriešu vienlīdzīgu tiesību un iespēju veicināšanai 2021.-2023. gadam, kas apstiprināts 2021. gada 17. augustā ar Ministru kabineta rīkojumu Nr. 578.*

1. Ministru kabineta 2019.gada noteikumi Nr. 556 “Prasības vispārējās izglītības iestādēm, lai to īstenotajās izglītības programmās uzņemtu izglītojamos ar speciālām vajadzībām” [↑](#footnote-ref-1)
2. Ministru kabineta 2007. gada 2. oktobra noteikumu Nr. 655 “Noteikumi par profesionālās izglītības programmu īstenošanas izmaksu minimumu uz vienu izglītojamo” 2.2., 4. un 5.2.2. punkts [↑](#footnote-ref-2)
3. <https://www.lm.gov.lv/sites/lm/files/content/vadlinijas_augstskolam_16092020.pdf>

<https://www.sustento.lv/wp-content/uploads/2021/03/pieejamiba_12042018_LM_vadlinijas.pdf>

<https://www.tiesibsargs.lv/wp-content/uploads/migrate_2022/content/publikacijas/vadlinijas_dd_vides_pielagosana_1515490591.pdf> [↑](#footnote-ref-3)